MINT ฟื้นแรง! ลุ้นรัฐ “เปิดเมือง” เต็มพิกัด หนุนผลงานปี 65 พลิกกำไรรอบ 2 ปี
MINT มั่นใจผลงานปี 65 จะสามารถกลับมามีกำไร เนื่องจากแนวโน้มธุรกิจโรงแรมและร้านอาหารทั้งในไทยและยุโรปเริ่มกลับมาฟื้นตัวอย่างเห็นได้ชัด ขณะที่ในประเทศมีลุ้นช่วงไตรมาส 3 รัฐบาลจะคลายล็อกการเข้าประเทศมากขึ้น หนุนภาพรวมธุรกิจเติบโตอย่างโดดเด่น
MINT มั่นใจผลงานปี 65 จะสามารถกลับมามีกำไร เนื่องจากแนวโน้มธุรกิจโรงแรมและร้านอาหารทั้งในไทยและยุโรปเริ่มกลับมาฟื้นตัวอย่างเห็นได้ชัด ขณะที่ในประเทศมีลุ้นช่วงไตรมาส 3 รัฐบาลจะคลายล็อกการเข้าประเทศมากขึ้น หนุนภาพรวมธุรกิจเติบโตอย่างโดดเด่น
12 เม.ย. 2565

นายชัยพัฒน์ ไพฑูรย์ ประธานเจ้าหน้าที่ฝ่ายการเงิน บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 11 เมษายน 2565 โดยมีประเด็นสำคัญดังนี้
ปีนี้จะพลิกกลับมามีกำไร? 
เราเห็นแนวโน้มการเติบโตที่ดีตามลำดับ จากการเริ่มเปิดประเทศในประเทศต่างๆ ทั้งไทยและยุโรป โดยในยุโรปเริ่มเห็นอัตราการเข้าพักที่เพิ่มขึ้นตั้งแต่ช่วงมกราคมที่ผ่านมา และค่อยๆ เพิ่มขึ้นในช่วงกุมภาพันธ์ และมีนาคม ซึ่งเป็นแนวโน้มที่ดี และคาดการณ์ว่าในช่วงเดือนเมษายนและพฤษภาคมจะเริ่มกลับมาจนใกล้เคียงกับช่วงสถานการณ์ปกติ
ส่วนในประเทศไทยเริ่มเห็นการฟื้นตัวจากการเปิดประเทศ และการผ่อนคลายมาตรการเข้าประเทศ ส่งผลให้มีนักท่องเที่ยวเริ่มเข้ามาในประเทศมากขึ้น และคาดว่าจะเริ่มเข้าสู่สถานการณ์ปกติในช่วงเดือนมิถุนายนนี้ ซึ่งทางบริษัทคาดหวังให้รัฐบาลทำการเปิดประเทศให้เร็วขึ้น
ส่วนธุรกิจร้านอาหารบริษัทมีกำไรต่อเนื่องมา 6 ไตรมาสแล้ว จึงมั่นใจว่าไตรมาสนี้ยังคงมีกำไรต่อเนื่อง
จากสถานการณ์ปัจจุบันมีโอกาสที่ผลงานทั้งปีจะเทิร์นอะราวด์หรือไม่
บริษัทตั้งเป้าหมายว่าปีนี้จะผลักดันธุรกิจให้พลิกกลับมามีกำไร และแนวโน้มการเติบโตจากสถานการณ์ปัจจุบันก็มีโอกาสสูงที่จะสามารถเทิร์นอะราวด์ได้ ซึ่งในช่วงไตรมาส 2 ถือเป็นไตรมาสที่เติบโตโดดเด่นจากการผ่อนคลายมาตรการ TEST &amp; GO เหลือเพียงแค่ RT-PCR ขณะเดียวกันมีโอกาสที่ในไตรมาส 3 จะไม่มีทั้ง TEST &amp; GO และ RT-PCR ซึ่งจะส่งผลให้ผลประกอบการของบริษัทเติบโตอย่างโดดเด่นกว่าในช่วงไตรมาส 2
สามารถพูดได้เต็มปากหรือยังว่าตอนนี้ MINT ขึ้นมาพ้นน้ำแล้ว
ตอนนี้บริษัทได้มีการปรับกลยุทธ์ทั้งหมดเพื่อรองรับการฟื้นตัวของเศรษฐกิจ และคิดว่า MINT พ้นน้ำแล้วแน่ๆ เนื่องจากภาพรวมสถานการณ์ตอนนี้เริ่มฟื้นตัวและผลักดันผลประกอบการให้เติบโตตามเป้าหมายที่วางไว้
